section_heading: Razvoj
paragraph_text: An-225 dizajniran je za potrebe Sovjetskog svemirskog programa kao zamjena za Mjašičev VM-T. Sposoban je prevoziti pogonske rakete za lansiranje kao i sam svemirski brod Buran. U odnosu na An-124 trup je produžen i proširen ispred i iza krila. Korijen krila također je poprimio nešto širi i duži aerodinamički oblik. Još dva turbo-fen motora ugrađena su prema korijenu krila (ukupno 6 motora). Ugrađeno je i novo podvozje s ukupno 32 kotača. Radi uštede na težini nisu ugrađivana zadnja vrata teretnog prostora. I repne površine zrakoplova promijenile su izgled. Jedan vertikalni stabilizator (kao na An-124) zamijenjen je s dva koja se nalaze na vrhovima horizontalnog stabilizatora s čime su izbjegnuta turbulentna strujanja zraka koja se stvaraju iza tereta pričvršćenog na vrhu trup aviona.